“ฟินันเซีย” แนะซื้อ JR ชูจุดเด่น “แบ็กล็อก” แน่น กำไรไตรมาส 4/63 โตแกร่ง
“ฟินันเซีย” แนะซื้อ JR ชูจุดเด่น “แบ็กล็อก” แน่น กำไรไตรมาส 4/63 โตแกร่ง
11 ม.ค. 2564

บล.ฟินันเซีย ไซรัส ระบุในบทวิเคราะห์ ประเมิน บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR โดยคาดกำไรปกติไตรมาส 4/63 ที่ 23 ล้านบาท -31.7% จากไตรมาสก่อน, +15.5% จากปีก่อน โดยการหดตัวจากไตรมาสก่อนเกิดจากในไตรมาส 3/63 JR มีรายได้จากการขาย 143 ล้านบาท ซึ่งจะเข้ามาในบางช่วงเวลา ขณะที่ไตรมาส 4/63 คาดไม่มีรายได้ในส่วนดังกล่าวหนุนทำให้รายได้คาด -35.4% จากไตรมาสก่อน
อย่างไรก็ตามถ้าเทียบกับปีก่อน คาดยังเห็นการเติบโตที่แข็งแกร่งจากการทยอยรับรู้รายได้จาก Backlog ที่มีอยู่ในมือจำนวน 6,170 ล้านบาท  ณ สิ้นไตรมาส 3/63 ส่งผลให้รายได้ จากเติบโต +42.6% จากปีก่อน ส่วน Gross Margin คาดชะลอลงเหลือ 17% ในไตรมาสนี้ จาก 21.5% ในช่วงเดียวกันของปีก่อน แต่ดีขึ้นจาก ไตรมาส 3/63 ซึ่งอยู่ที่ 14% หากกำไรออกมาตามคาดจะทำให้กำไรปกติปี 2563 ของ JR จบที่ 87 ล้านบาท +42.8% จากปีก่อน
โดยในไตรมาส 4/63 JR มีการรับงานใหม่เพิ่มอีก 4 โครงการมูลค่ารวม 230 ล้านบาท ทั้งในส่วนงาน บริการรับเหมาติดตั้งระบบไฟฟ้าและระบบสื่อสารฯ ซึ่งหนุนให้ Backlog เพิ่มขึ้นแตะ 6,400 ล้านบาท  (ก่อนหักส่วนที่รับรู้ในไตรมาส 4/63) ซึ่งจะทยอยรับรู้ในปี 2564-66
นอกจากนี้ ด้วยฐานะการเงินที่แข็งแกร่งมีสถานะเป็น Net Cash ไม่มีหนี้สินที่มีดอกเบี้ย เปิด โอกาสให้ JR สามารถรับงานโครงการใหม่ขนาดใหญ่เพิ่มเติมในอนาคต
ทั้งโครงการ เปลี่ยนสายไฟฟ้าอากาศเป็นสายไฟฟ้าใต้ดินตามแนวรถไฟฟ้าสายสีเหลือและชมพู เฟสที่ 2 มูลค่าอีกราว 6 พันล้านบาท รวมถึงงานจากโครงการรถไฟฟ้าสายสีส้มที่กำลังจะเปิดประมูล
นอกจากนี้ยังมีศักยภาพในการเข้าไปขยายบริการด้านระบบไฟฟ้าในภาคอุตสาหกรรมน้ำมันและโรงกลั่น ซึ่งเป็นตลาดที่ใหญ่หนุนการเติบโตในอนาคต คาดว่ามีโอกาสจะที่จะหนุนให้ Backlog ในอนาคตทะลุ 1 หมื่นล้านบาทได้
สำหรับจุดเด่นของ JR ยังอยู่ที่ Backlog ที่สูงและรองรับประมาณการรายได้ในปี 2564-65 ไปแล้วราว 80% สูงที่สุดในกลุ่ม ทำให้ Downside ของประมาณการจำกัด รวมถึงอาจมี Upside เพิ่มเติมหากรับงานโครงการใหญ่ได้เพิ่มในอนาคต ราคาหุ้นยังมี Upside กว่า 10% เทียบกับราคาเป้าหมายของเราที่ 8.80 บาท (อิง PE 23 เท่า) จึงยังคงคำแนะนำ “ซื้อ”